作者:楊澤民
標題:六醜
內容:嘆濃歡易散，便忍把、恩情拋擲。恁時寸心，惟思生翅翼。別後蹤跡。不定如萍泛，暫拋江沔，又留連京國。芳容料見尤光澤。共賞青樓，同遊綺陌。皆曾痛憐深惜。縱鱗鴻託意，雲水猶隔。蘭房深寂。映輕紅淡碧。翠竹名花底、同燕息。杯盤屢肯留客。見真誠厚愛，意深情極。烏紗翦為新冠幟。誰知道、荏苒塵埃帶抹，任他傾側。朝雲信、且候潮汐。但寸心、未改伊人在，應須近得。